Гиньо Ганев
Гиньо Гочев Ганев е виден български политик, народен представител и национален омбудсман, председател на Отечествен фронт в периода 1990 – 2005 г. Народен представител в 8 поредни народни събрания (3 преди 10 ноември 1989 г. и 5 след това). Зам.-председател на VII ВНС. На 13 април 2005 г. е избран от XXXIX народно събрание за първия национален омбудсман на Република България.

Биография 
Роден е на 2 март 1928 г. в Бургас. Завършва Юридическия факултет на Софийския държавен университет. След това се жени за дъщерята на Кимон Георгиев – виден български политик, два пъти министър-председател на България, ръководител и участник в три успешни преврата.

След дипломирането си става юрисконсулт в ръководеното първоначално от неговия тъст Министерство на енергетиката от 1953 г. до 1977 г. Там е последователно главен юрисконсулт, началник на Организационно-правно управление, заместник-началник на Управление по контрола и координацията и главен секретар на министерството. През 1977 г. е избран за секретар на Националния съвет на Отечествения фронт, където остава до 1989 г. През 1989 г. е избран за Председател на Отечествения съюз, а от 2005 г. е Почетен председател. Член е на Изпълнителния комитет на ЦС на Съюза на юристите в България.

През много голяма част от активния си живот той е отдаден на изграждането и утвърждаването на демократичните ценности в съвременна България. Заема различни представителни и ръководни постове в най-новата история. В течение на десетилетия участва енергично и авторитетно в сложните политически и социални процеси на прехода след 1989 г. Един от основните двигатели за създаването и приемането на новата българска конституция. Спечелва огромна популярност и е наречен от хората „Човекът – парламент“. Той е и първият омбудсман на Република България, развивайки тази институция като защитник на обществените интереси.

Дълги години той е Председател и Почетен председател на Съюза на българските читалища и допринесе за утвърждаването на организацията и за нейната народополезна дейност в условията на демократична България.

Гиньо Ганев е член на Държавния съвет на НРБ от 1986 до 1990 г. На 2 пъти отказва да стане министър-председател на България – така на неговото място сядат Димитър Попов и Любен Беров.

Умира на 18 декември 2016 г. в София.

Семейство 
От 1953 г. Гиньо Ганев е женен за Мария (1928 – 1986), дъщеря на Кимон Георгиев. Имат двама синове – Кимон (лекар, психиатър) и Ивайло (инженер, професор), две внучки и двама внуци.

Отличия 
 1978 г. – награден е с орден „Народна република България“ II степен „по случай 50-годишнината от рождението му и за активно участие в строителството на социализма“.
 Награден е с Орден „Георги Димитров“.
 2003 г. По повод 75-ата му годишнина президентът Георги Първанов го награждава с орден „Стара планина I степен“
 2008 г. Награден е с орден „Кирил и Методий“ – по повод 80-ата му годишнина.
 2016 г. Награден е от Светия синод с орден „Св. Иван Рилски“ за заслугите му за преодоляване на разкола в БПЦ.

Библиография 
 Избрани произведения. София: Партиздат, 1982
 Style: Сентенции. София: Еркюл, 1991, 72 с.
 Викове и шепот. София: Сиела, 1997
 Парламентарен говор и безмълвие. Пловдив: Пигмалион, 2000, 246 с.
 Измислени цитати. София: Сиела, 2003
 Три държавни преврата или Кимон Георгиев и неговото време. София: Сиела, 2007
 Омбудсманиада. София: Сиела, 2010

Източници

Външни препратки 

 От и за Гиньо Ганев в Своден каталог НАБИС – национален каталог на академичните библиотеки в България
 Официален сайт на Гиньо Ганев 
 Райна Харалампиева, „Гиньо Ганев – рицарят в политиката“, в. „Стандарт“, 1 април 2005 г.
 Гиньо Ганев на Официалния сайт на Националния омбудсман на Република България
 Профил на Гиньо Ганев в сайта на XXXIX народно събрание

Български политици (1945 – 1989)
Български политици след 1989
Членове на НС на ОФ
Секретари на НС на ОФ
Председатели на НС на ОФ
Членове на Държавния съвет на НРБ
Председатели на Държавната агенция за българите в чужбина
Участници в Кръглата маса в България
Омбудсмани в България
Носители на орден „Георги Димитров“
Носители на орден „Народна република България“ II степен
Носители на орден „Св. св. Кирил и Методий“
Носители на орден „Стара планина“
Почетни граждани на Казанлък
Родени в Бургас
Починали в София